РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/51-19

9. април 2019. године

Б е о г р а д

ЗАПИСНИК

39. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 27. МАРТА 2019. ГОДИНЕ

 Седница је почела у 14 часова и 4 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Зоран Бојанић, Снежана Р. Петровић, Ана Чарапић и Горица Гајић.

 Седници су присуствовали заменици чланова Одбора: Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и Марија Јевђић (заменик члана Одбора Војислава Вујића).

 Седници нису присуствовали чланови Одбора: Томислав Љубеновић, Бранислав Михајловић, Дејан Николић, Владимир Маринковић, Иван Костић и Здравко Станковић, нити њихови заменици.

 Седници су, на позив председника, присуствовали др Милоје Обрадовић, председник Комисије за заштиту конкуренције (КЗК), Чедомир Радојчић, члан Савета КЗК, др Вељко Милутиновић, члан Савета КЗК, Марко Обрадовић, члан Савета КЗК, Мирјана Мишковић Вукашиновић, члан Савета КЗК, Гордана Лукић, руководилац Сектора за испитивање концентрација, Јелена Младеновић, руководилац Сектора за утврђивање повреда конкуренције, Мирјана Миловановић, руководилац Сектора КЗК за материјално-финансијске послове, др Синиша Милошевић, руководилац Сектора КЗК за економске анализе, Мирослав Ђошић, руководилац Сектора за правне послове, Тамара Бакаловић, виши саветник и Небојша Миленковић, специјални саветник сектора за испитивање концентрације.

 На предлог председника, Одбор је једногласно утврдио следећи

Д н е в н и р е д

1. Разматрање Извештаја о раду Комисије за заштиту конкуренције за 2017. годину (10 број 02-431/18 од 26. фебруара 2018. године);
2. Разматрање Извештаја о раду Комисије за заштиту конкуренције за 2018. годину (10 број 02-338/19 од 28. Фебруара 2019. године);
3. Разно.

 Пре преласка на рад према утврђеном дневном реду, Одбор је једногласно прихватио предлог председника да се да се обједини расправа о прве две тачке дневног реда, а да се гласање обави о свакој тачки дневног реда појединачно.

Прва и друга тачка- **Извештај о раду Комисије за заштиту конкуренције за 2017. годину; Извештај о раду Комисије за заштиту конкуренције за 2018. годину**

 Одбор је размотрио Извештај о раду Комисије за заштиту конкуренције за 2017. годину и Извештај о раду Комисије за заштиту конкуренције за 2018. годину и поднео Предлоге закључка Народној скупштини.

У уводном излагању, доц. др Милоје Обрадовић, председник Комисије за заштиту конкуренције, истакао је да Комисија за заштиту конкуренције (КЗК) доставља извештаје о раду у складу са Законом о заштити конкуренције. У извештајима су дати кључни елементи функционисања КЗК. Од 29. октобра 2014. године када је Народна скупштина донела одлуке о избору председника КЗК и о избору чланова Савета КЗК, захтев Европске комисије је био да се појача административни и институционални капацитет Комисије. Капацитети КЗК су повећани и последње две године КЗК је концентрисана на ефикасну и ефективну примену Закона о заштити конкуренције и спровођење Закона. Заштита конкуренције је један од битних сегмената економског и привредног система једне земље и одлуке КЗК у Србији се доносе у циљу јачања економског и привредног амбијента. Није случајно што је Србија примамљива за стране и домаће инвестиције. Према последњем извештају Европске комисије о напретку Србије у европским интеграцијама, КЗК је у заштити конкуренције лидер у региону и може се пореди са комисијама у високо развијеним земљама Европске уније. Мишљење и ставови КЗК се цене у Федералној антимонополској служби, италијанској, румунској и корејској комисији. Српска Комисија сарађује са најбољим комисијама. Оно што је обележило 2017. и 2018. годину је административни и институционални капацитет Комисије, који је на завидном нивоу уз благи органски раст, захваљујући Народној скупштини и њеним радним телима, чије су одлуке омогућиле запошљавање у Комисији и проналажење адекватног пословног простора у државном власништву. КЗК тренутно има услове за несметани рад. Финансирање је стабилно, на финансијски план сагласност даје Влада у складу са роковима предвиђеним законом. Комисија се финансира из сопствених прихода од такси, а суфицит се уплаћује у буџет Србије. Када је реч о активностима у процесу приступања ЕУ, у извештајима је наведено да ће Поглавље 8. бити отворено следеће године, кроз активну сарадњу КЗК са Комисијом за контолу државне помоћи. Представници КЗК учествују у тимовима за Преговрачко Поглавље 5. - Јавне набавке, Поглавље 23. – Правосуђе, Поглавље 10. - Информационо друштво и медији, Поглавље 14. – Транспорт и Поглавље 15. - Енергетика. Када је реч о извештајима о предметима, што се тиче повреда конкуренције, у потпуности се примењује Закон, и користе се сви институти предвиђени Законом, као што је покајнички програм, тако да Комисија може да се похвали да се предмети презентују и у земљама Европе. На тржишту је повећан ниво концентрација, односно број концентрација је резултат активног рада Комисије. Већи број концентрација даје сигнал да су привредне и економске активности појачане, да је примамљив економски и привредни систем и да су кретања и дешавања на тржишту интензивна. Најактивније компаније у делу концентрација су компаније из Немачке, Аустрије, Холандије, Француске и САД. Судска контрола је битан сегмент политике и права заштите конкуренције. Комисија активно сарађује са Правосудном академијом у обучавању судова, који су карика која мора да се ојача. Област заштите конкуренције је сложена и специфична мешавина права и економије и још увек недовољно позната у нашем правном систему. Посебан сегмент у оквиру Извештаја су мишљења КЗК дата на законска и подзаконска акта, која КЗК припрема у сарадњи са државним органима и организацијама, регулаторним телима и независним институцијама. Изузетан напредак је остварен у области секторских анализа тржишта. У образложењима предмета који се налазе у раду КЗК су озбиљне економске анализе тржишта, као што су анализе тржишта нафте, малопродаје рачунаске опреме и софтвера, малине, спортске обуће, опреме за бебе, цемента, шећера, уља. Унапређена је сарадња са државним органима, кроз одређене предмете које други државни органи достављају на мишљење. Потписан је Протокол о сарадњи са Управом царина, а у припреми је Протокол о сарадњи са Пореском управом. Европска комисија је дала сагласност да Београд буде регионални центар за заштиту конкуренције за Западни Балкан, који обухвата и чланице ЕУ Хрватску и Словенију. Истакао је да је циљ КЗК креирање конкурентског тржишта на коме ће учесници повећати своју продуктивност, иновативност и инвестиције, што ће резултирати растом и развојем и повећањем животног стандарда свих грађана Србије.

 Чедомир Радојичић, члан Савета КЗК, указао је да се последње две године улагало у највећи капитал који Комисија има, а то је улагање у запослене. Повећан је број запослених, интезивирана су улагања у њихову додатну едукацију што је гаранција квалитетнијег рада. Административни капацитет КЗК није само бројчано увећан него и квалитативно. У структури запослених је 21 правник, од којих је 17 завршило постдипломске студије, један је доктор правних наука, четири су магистри, а 12 правника је са положеним правосудни испитом. Од укупног броја економиста, двоје запослених су доктори наука и двоје магистри. Неки од њих учествују на међународним такмичењима у писању стручних радова и једна запослена је освојила прво место на међународном такмичењу. То је одличан резултат за Србију и Комисију, то је капитал у који се улаже и у који се верује. То је оцена светских експерата који су подсетили да обично треба 20-так година да једно тело оптимално функционише, а оцена је за српску комисију да је у томе успела за 13 година. Истакао је да су коришћена најбоља искуства других антимонополских комисија.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

* на којим је тржиштима која се прате било највише проблема, на тржишту нафте, дечјих играчака или неком другом;
* у којим областима је КЗК најчешће интервенисала, имајући у виду да је опасност од монопола на малом тржишту велика.

 Изнето је мишљење да је овакво тело потребно када је заштита конкуренције на тржишту у питању, као и да су извештаји свеобухватни, садржајни и да је потребно време да се детаљно проанализирају.

 Министво трговине, туризма и телекомуникација припрема нови закон који регулише ову материју и изнето је мишљење да ће унапређена законска решења олакшати рад КЗК. Оцењено је да су постављени високи стандарди и ће и очекивања од КЗК у заштити конкуренције бити већа, за добробит грађана и потрошача.

 У одговору на постављена питања и изнете оцене и мишљења, доц. др Милоје Обрадовић је изнео да је монопол лакше контролисати кад постоји монополски положај, који није забрањен, али је забрањена злоупотреба монополског положаја. Већу опасност представљају договори око цена и картели, договори за учешће на тендерима за јавне набавке и да је то много теже открити. Раде се увиђаји и такви се видови злоупотреба откривају. Изнео је да има доста и незнања шта је заштита конкуренције, која су правила и процедуре и да на томе мора да се ради. Стране компаније су обученије и имају више искуства и знања, вештије су и мора се радити са Привредном комором Србије и министарствима и уложити труд да се објасни и државним и приватним домаћим компанијама шта је злоупотреба положаја на тржишту и да је подложна санкцијама. Домаће компаније морају да се што више прилагођавају и да уче. КЗК у свом раду сарађује са Народном банком Србије, Агенцијом за борбу против корупције и Управом за јавне набавке, јер без заједничког рада не може ништа да се унапреди. Када су у питању висине казни, оне су високе и њихова главна улога је у одвраћању учесника на тржишту од кршења Закона.

 У дискусији су учествовали Снежана Б. Петровић, Горица Гајић, Милоје Обрадовић и Чедомир Радојчић.

 На предлог председника, Одбор је већином гласова утврдио Предлог закључка поводом разматрања Извештаја о раду Комисије за заштиту конкуренције за 2017. годину, који је са Извештајем поднео Народној скупштини, тако да гласи:

 „На основу члана 8. став 1. Закона о Народној скупштини („Службени гласник РС“, бр. 9/10 и 108/13 - др. закон) и члана 239. став 3. Пословника Народне скупштине („Службени гласник РС“, број 20/12-пречишћен текст),

 Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2019. године, донела је

ЗАКЉУЧAК

поводом разматрања Извештаја о раду Комисије за заштиту конкуренције за 2017. годину

1. Прихвата се Извештај о раду Комисије за заштиту конкуренције за 2017. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2019. године

НАРОДНА СКУПШТИНА

 ПРЕДСЕДНИК

 Маја Гојковић“

 За известиоца Одбора и представника предлагача на седници Народне скупштине одређена је Снежана Б. Петровић, председник Одбора.

 На предлог председника, Одбор је већином гласова утврдио Предлог закључка поводом разматрања Извештаја о раду Комисије за заштиту конкуренције за 2018. годину, који је са Извештајем поднео Народној скупштини, тако да гласи:

 „На основу члана 8. став 1. Закона о Народној скупштини („Службени гласник РС“, бр. 9/10 и 108/13 - др. закон) и члана 239. став 3. Пословника Народне скупштине („Службени гласник РС“, број 20/12 - пречишћен текст),

 Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2019. године, донела је

ЗАКЉУЧAК

поводом разматрања Извештаја о раду Комисије за заштиту конкуренције за 2018. годину

1. Прихвата се Извештај о раду Комисије за заштиту конкуренције за 2018. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2019. године

НАРОДНА СКУПШТИНА

ПРЕДСЕДНИК

Маја Гојковић“

 За известиоца Одбора и представника предлагача на седници Народне скупштине одређена је Снежана Б. Петровић, председник Одбора

Трећа тачка дневног реда- **Разно**

 Снежана Б. Петровић, председник Одбора, обавестила је Одбор да је примила позив за учешће на Министарској конференцији 2019. године о Зеленој економији, која ће се одржати у Ташкенту, Узбекистан, од 8. до 10. јула ове године. Позив је упутио Султан Абдул Рахим, генерални директор Светске организације за Зелену економију.

 Седница је закључена у 14 часова и 34 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић